Segmi i d-kecmen akal n At-Yeǧǧer, adfel yenna-d ma n-teṭṭfed. Niqal d asxiclew kan, tura ha-ta-n amzun d ibidiyen i d-iɣellin, simal ttalin adrar, simal yeddal wakal, d tineccarin n taḍuṭ i d-yettarew. Iḍarren terza-d fell-asen taẓẓayt, d aldun kan i zuɣuren : Ha-ten-ad sin yisurifen ɣer sdat, asurif yedda di rrayaɛ. Mer mačči d ɛeggu ɛyan, akal ibezgen yerna-yas udfel ard ggalen ar d aḍar i ttakren ɣer deffir, wiss ma d tuggdi neɣ d ulawen i d-yennan kra.